text: Slut med at turister kommer ad Ebbevejen
  27 april 2011 kl. 14.23
  Igennem mere end 50 år har turister taget turen til Mandø ad Ebbevejen - men nu er det slut med at tage turen på Vadehavsbunden.
  I forlængelse af den tragiske ulykke på Koresand sidste år, hvor tre pensionister fra Give mistede livet, har Trafikstyrelsen med omgående virkning forbudt passagertransport ad Ebbevejen.
   
  Ebbevejen er dybest set slet ikke nogen vej. Det er en rute direkte på havbunden markeret af koste mellem Vester Vedsted og Mandø - men det er ad den vej turister fragtes i traktorvogne til og fra øen.
  Der findes også en anden rute - Låningsvejen - og den må traktorerne med turister fortsat benytte. Låningsvejen giver ikke turisterne så stor en naturoplevelse underrvejs til vadehavs-øen. 
  Mandø-borgerne er vrede over, at de slet ikke er taget med på råd forud for beslutningen - derfor har beboerne indkaldt til protestmøde den 5. maj på øen.
  